КОНТРОЛА ЕСТРУСА И ПЛОДНОСТИ КОД ЖИВОТИЊА

 У савременој сточарској производњи посебно на газдинствима која гаје велики број говеда, оваца, свиња и друге врсте животиња примењује се контрола еструса у циљу смањења неплодности код женских грла. Ниво плодности варира између појединих газдинстава и популација говеда и веома зависи како од процента анеструса, односно откривеног еструса и процента концепције крава тако и од успеха осемењавања и плодности употребљених бикова. Грла која се контролишу морају бити у приплодној кондицији јер је то основни услов да примењена метода покаже очекиване резуктате. Грлима која су у слабој или изгладнелој кондицији нема сврхе индуковати нити синхронизовати еструс. Ниво исхране и промене у маси тела и кондицији много утиче на плодност крава.

 Синхронизација еструса је биотехнолошка метода контроле полног нагона ради планског усмеравања производње млека и меса, код већег броја плоткиња истовремено. Интензивна производња у сточарству је заснована на коришћењу животног циклуса животиња и фактора средине.

 У савременој свињарској производњи се примењује одавно, а посебно је значајна на фармама са већим бројем крмача и назимица. Обезбеђује сигурно турнусно прашење великог броја крмача, а самим тим рационално коришћење простора. То је посебно важно за фарме које користе технолошки поступак „све унутра – све напоље“. Синхронизација еструса омогућава успешну примену вештачког осемењавања. Када се већи број плоткиња осемени – припусти истог дана, оне ће се и прасити приближно у исто време. Све то олакшава велики број послова, посебно код индустријске производње свиња. Обезбеђује велики број прасади исте старости, а на тај начин турнусно попуњавање и пражњење прасилишта, одгајивалишта, товилишта, односно олакшава план производње и планско коришћење капацитета у континуитету. Користе се различити третмани крмача са различитим ефектима. У периоду лактације код крмача може се лакше постићи синхронизација еструса, ако се врши синхронизација залучења (истовремено групно залучење). Тако се постиже да око 50 - 85 % крмача улази у еструс у исто време након залучења, мада овај проценат подлеже варирању, од залучења - до залучења.

 Да би се постигли бољи резултати синхронизације еструса, могу се користити различите методе. У пракси се најчешће примењује (1) апликација хормона, (2) метода полно зрелог мужјака, (3) контрола трајања дневног фотопериода, (4) метода појачане исхране.

 Саветодавац за сточарство

 Небојша Брајовић